กรมประมง ห่วงเกษตรกรผู้เพาะเลี้ยงสัตว์น้ำ จัดทีมผู้บริหารลงพื้นที่ภาคตะวันออกเฉียงเหนือ ติดตามสถานการณ์ภัยแล้งแม่น้ำโขงอย่างใกล้ชิด
กรมประมงห่วงเกษตรกรผู้เพาะเลี้ยงสัตว์น้ำจัดทีมผู้บริหาร ลุยพื้นที่ภาคตะวันออกเฉียงเหนือ ติดตามสถานการณ์ภัยแล้งแม่น้ำโขงอย่างใกล้ชิดนายอดิศร พร้อมเทพ อธิบดีกรมประมง สั่งการให้ที่ปรึกษากรมประมง ผู้ตรวจกรมประมง และคณะผู้บริหาร ลงพื้นที่จังหวัดหนองคาย เพื่อรับฟังปัญหาและผลกระทบของกลุ่มชาวประมงและผู้เพาะเลี้ยงสัตว์น้ำในกระชังลุ่มน้ำโขง กรณีสถานการณ์จากการลดระดับของระดับน้ำในแม่น้ำโขง พร้อมร่วมประชุมกับแกนนำเครือข่ายสภาองค์กรชุมชนลุ่มน้ำโขง 7 จังหวัดภาคอีสาน ในระหว่างวันที่ 26 – 27 กรกฎาคม 2562 นี้นายธนพร ศรียากูล ที่ปรึกษากรมประมง เปิดเผยว่า จังหวัดหนองคาย เป็นจังหวัดที่มีพื้นที่ติดกับแม่น้ำโขง เกษตรกรผู้เพาะเลี้ยงสัตว์น้ำจะประกอบอาชีพเพาะเลี้ยงปลานิลในกระชัง ซึ่งอยู่ในพื้นที่ 3 อำเภอ ได้แก่ อำเภอเมือง อำเภอท่าบ่อ และอำเภอศรีเชียงใหม่ โดยเป็นเกษตรกรที่ขึ้นทะเบียนกับกรมประมงจำนวน 282 ราย รวมกว่า 4,160 กระชัง มีผลผลิตกว่า 18,000 ตันต่อปี คิดเป็นมูลค่ากว่า 1,000 ล้านบาทต่อปี และยังมีการเติบโตขึ้นอย่างต่อเนื่องทุกปีอีกด้วย ทั้งนี้จากสถานการณ์ระดับน้ำในแม่น้ำโขงที่ลดลงอย่างต่อเนื่องในรอบ 2 สัปดาห์ที่ผ่านมา โดยสาเหตุหลักเกิดมาจากปริมาณน้ำฝนที่ลดลงมากจากปีที่ผ่านมา และเกิดสภาวะฝนทิ้งช่วง ทำให้ระดับน้ำในแม่น้ำโขงลดลง 3 – 4 เมตรจากปกติ ซึ่งระดับน้ำในปีนี้ต่างจากปีที่ผ่านมาในช่วงเวลาเดียวกันอยู่ 3.26 เมตร (ข้อมูลจากสำนักงานทรัพยากรน้ำภาคที่ 3 จังหวัดหนองคาย) โดยในช่วงวันที่ 18 – 19 กรกฎาคม 2562 ที่ผ่านมา มีอากาศร้อนจัด ทำให้เกษตรกรผู้เพาะเลี้ยงปลานิลในกระชังจำนวน 80 – 100 ราย ได้รับผลกระทบ เนื่องจากอุณหภูมิที่สูงขึ้นทำให้ปลาขาดออกซิเจนและตาย มีผลผลิตเสียหายกว่า 100 ตัน รวมมูลค่าประมาณ 6 ล้านบาท กรมประมงจึงได้แนะนำให้เกษตรกรนำปลานิลที่ได้รับความเสียหายที่ลอยหัวใกล้ตายหรืออ่อนแอไปแปรรูปทำปลาร้าส่งขายให้พ่อค้าในจังหวัดใกล้เคียงกิโลกรัมละ 25 บาท เพื่อบรรเทาความเสียหายจากที่ปกติปลานิลขนาด 1 – 1.2 กิโลกรัมต่อตัว จะมีราคากิโลกรัมละ 60 บาทสำหรับเกษตรกรผู้เพาะเลี้ยงสัตว์น้ำในบ่อดินภายในจังหวัดหนองคาย เช่น การเลี้ยงปลาหมอ ปลาดุก ปลานวลจันทร์ ขณะนี้ยังไม่ได้รับผลกระทบจากสถานการณ์ดังกล่าวแต่อย่างใด